Jyllands-Postens tidligere ansvarshavende chefredaktør, Carsten Juste, langer hårdt ud efter den måde, som JP/Politiken-koncernens øverste ledelse har blandet sig i avisens redaktionelle valg på.

Reaktionen kommer efter offentliggørelsen af bogen ’De besatte’, hvor avisens tidligere kulturredaktør Flemming Rose beskriver en stribe eksempler på, hvordan Jyllands-Postens fondsformand, Jørgen Ejbøl, har intimideret ham og givet et diktat om, hvad han måtte tale og skrive om.

»Det er et helt uhørt, hæmningsløst overgreb på den redaktionelle frihed. På den anden side er det ikke noget, som overrasker mig, for jeg har selv været udsat for noget lignende. Ikke så grelt som det her, men dog«, siger Carsten Juste.